Roli i racës në politikën amerikane
Ish presidenti amerikan, Xhimi Kartër, flet rreth kësaj çështjeje dhe se si marrëdhëniet ndër-racore kanë ndikuar në krijimin e karakte
Para disa dekadash, kur Xhimi Kartër ishte në vitet e fëmijërisë, duke u rritur në qytetin e vogël Pleins në shtetin Xhorxhia, prindërit e tij përparimtarë e inkurajonin të shoqërohej me të gjithë fqinjët, jo vetëm me të bardhët. Duke shkruar për ato vite në librin e tij “Një orë para agimit” ish-presidenti Kartër përshkruan lidhjet e tij me pesë njerëzit që kanë ndikuar më shumë në jetën e tij. Por qëndrimi tolerant në lidhje me racën i Xhimi Karterit nuk ishte karakteristikë e realitetit politik në atë kohë. Raca përdorej nganjëherë nga politikanët si çështje ndarëse. Në vitin 1976, 12 vjet pasi kongresi miratoi ligjin e të drejtave civile, Xhimi Kartër, i cili në atë kohë ishte kandidat për president u ndesh me guvernatorin e Alabamës Xhorxh Uollas. Ky jugor, i cili kishte një histori armiqësish racore, e mundi zotin Kartër në disa zgjedhje paraprake, megjithatë guvernatori i Xhorxhias më në fund fitoi emërimin e partisë së tij si edhe postin e presidentit. Po a e shqetëson zotin Kartër fushata e tanishme dhe mënyra se si po përdoret raca në këtë garë? Gjatë fushatës për zgjedhjet paraprake këtë vit ka pasur njoftime se fushata presidenciale e senatorit Barak Obama është vënë në shenjestër të disa incidenteve të izoluara raciste. Presidenti Kartër thotë se shpreson që këto të jenë incidente të veçanta dhe jo të zakonshme. Nëse Barak Obama fiton emërimin e partisës së tij si kandidat presidencial për në zgjedhjet e nëntorit dhe fiton ndaj kandidatit republikan, Xhon Mekejn, senatori nga Illioni do të hynte në histori si afrikano-amerikani i parë që zgjidhet president. Megjithëse presidenti Kartër nuk ka mbështetur ende asnjërin nga kandidatët, ai ka vënë në dukje me shaka se anëtarët e familjes së tij mbështesin senatorin Obama për emërimin e partisë dhe jo rivalen e tij senatoren Hillari Klinton. Kur të shpallë publikisht mbështetjen për kandidatin presidencial, një nga faktorët vendimtarë për Xhimi Kartërin do të jetë se si i shohin kandidatët çështjet racore. Kjo është diçka që ka ndikuar në personalitetin e tij si i ri në qytetin e vogël Pleins, si dhe më vonë në jetë, në qytetin e madh të Uashingtonit. (ze)